Bathudi ba selefera ba kwa Efeso ba ne ba ikhumisa ka go dira “ditempelana tsa selefera tsa ga Aretemise,” yo go neng go tsewa gore o ne a sireletsa batho ba ba neng ba mo obamela kwa Efeso mme gape e le modimo wa sesadi wa go tsoma, wa go ima le wa go tshola bana. (Ditiro 19:24) Batho ba ba neng ba mo obamela ba ne ba re setshwantsho sa gagwe se ne sa wa go tswa “kwa legodimong” mme se ne sa bewa mo tempeleng ya ga Aretemise kwa Efeso. (Ditiro 19:35) Tempele eno e ne e lejwa e le nngwe ya dilo di le supa tse di gakgamatsang tsa motlha wa bogologolo. Ngwaga le ngwaga ka kgwedi ya March/April boidiidi jwa baeng ba sedumedi ba ne ba ya kwa Efeso gore ba nne gone kwa moletlong o o neng o direlwa go obamela Aretemise. Bontsi jwa batho ba ba neng ba etela lefelo leo la kobamelo bo ne bo dira gore go tlhokege ditshwantsho tse di neng di ka dirisiwa jaaka segopodiso, mereo kgotsa ditlhabelo tsa modimo yoo wa sesadi kgotsa tse baeng ba neng ba tla di dirisa mo kobamelong ya lelapa fa ba boela gae. Mekwalo ya bogologolo ya kwa Efeso e bua ka difikantswe tse di dirilweng ka gauta le selefera tsa ga Aretemise mme e mengwe e umaka ka tlhamalalo setlhopha sa batho ba ba dirang ka selefera.